KOMMISSIONENS GENNEMFØRELSESFORORDNING (EU) Nr. 356/2011
af 12. april 2011
om ændring af forordning (EU) nr. 447/2010 om indledning af en licitationsprocedure for salg af skummetmælkspulver
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra f) og j), sammenholdt med artikel 4, og
ud fra følgende betragtninger:
(1)
I artikel 1 i Kommissionens forordning (EU) nr. 447/2010 (2) er det fastsat, at skummetmælkspulver, der blev indlagret før den 1. november 2009, vil kunne sælges ved en licitationsprocedure. Af hensyn til klarheden bør det fastsættes, hvilken vægtenhed den tilbudte pris gælder for.
(2)
I artikel 2 i forordning (EU) nr. 447/2010 er det fastsat, at bud til de særlige licitationer skal indgives den første og tredje tirsdag i måneden. Antallet af særlige licitationer bør under hensyn til den nuværende situation på markedet for mejeriprodukter nedsættes til én om måneden.
(3)
Forordning (EU) nr. 447/2010 bør derfor ændres.
(4)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
I forordning (EU) nr. 447/2010 foretages følgende ændringer:
a)
I artikel 1 tilføjes følgende stykke:
»Den tilbudte pris gælder for 100 kg produkter.«
b)
Artikel 2, stk. 1, affattes således:
»1. Fristen for indgivelse af bud til de særlige licitationer udløber kl. 11.00 (belgisk tid) den tredje tirsdag i måneden. I august udløber fristen dog kl. 11.00 (belgisk tid) den fjerde tirsdag, og i december udløber den kl. 11.00 (belgisk tid) den anden tirsdag. Falder tirsdagen på en helligdag, udløber fristen kl. 11.00 (belgisk tid) den foregående arbejdsdag.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. april 2011.